PATVIRTINTA

Trakų gimnazijos direktoriaus

2017 m. gruodžio 28 d. įsakymu Nr. V-171

**TRAKŲ GIMNAZIJOS TARYBOS NUOSTATAI**

**I. SKYRIUS**

**BENDROSIOS NUOSTATOS**

1. Gimnazijos taryba yra aukščiausia Gimnazijos savivaldos institucija, atstovaujanti mokiniams, mokytojams, tėvams (globėjams, rūpintojams) ir telkianti tėvų (globėjų, rūpintojų), mokytojų ir kitų Gimnazijos bendruomenės narių atstovus svarbiausiems Gimnazijos veiklos sričių klausimams aptarti, kolegialiai nagrinėti ir spręsti.

2. Gimnazijos taryba savo veiklą grindžia Lietuvos Respublikos Konstitucija, Lietuvos Respublikos švietimo ir kitais įstatymais, Jungtinių Tautų vaiko teisių konvencija, Lietuvos Respublikos Vyriausybės nutarimais, švietimo ir mokslo ministro įsakymais, savininko teisės aktais ir Gimnazijos nuostatais.

3. Gimnazijos taryba vadovaujasi humaniškumo, demokratiškumo, viešumo, racionalumo ir tęstinumo principais.

4. Gimnazijos tarybos priimti nutarimai neprieštarauja Gimnazijos veiklą reglamentuojantiems dokumentams ir yra privalomi Gimnazijos bendruomenei.

5. Mokinys negali būti Gimnazijos tarybos pirmininku.

6. Jei savininkas, švietimo priežiūrą vykdanti institucija, gimnazijos direktorius nustato, kad Gimnazijos tarybos priimti sprendimai prieštarauja įstatymams ir kitiems teisės aktams, siūlo Gimnazijos tarybai juos svarstyti iš naujo. Gimnazijos tarybai atsisakius, ginčas sprendžiamas įstatymų numatyta tvarka.

7. Gimnazijos tarybos nuostatus tvirtina Gimnazijos taryba.

8. Gimnazijos tarybos nuostatai gali būti keičiami ar papildomi Gimnazijos tarybos nutarimu paprasta balsų dauguma. Inicijuoti Gimnazijos tarybos nuostatų pakeitimą gali:

8.1. Gimnazijos tarybos narių dauguma;

8.2. Gimnazijos direktorius;

8.3. Savininkas.

9. Gimnazijos tarybą sudaro nelyginis asmenų skaičius (15 narių) lygiomis dalimis (po 5) renkami asmenys, atstovaujantys mokytojams, tėvams **(**globėjams, rūpintojams) ir mokiniams.

10. Mokytojus į Gimnazijos tarybą atviru balsavimu renka Mokytojų taryba.

11. Tėvų **(**globėjų, rūpintojų)atstovai į Gimnazijos tarybą renkami klasių tėvų susirinkimuose atviru balsavimu.

12. Mokiniai į Gimnazijos tarybą renkami Mokinių savivaldos susirinkime atviru balsavimu.

13. Gimnazijos taryba renkama vieneriems mokslo metams.

14. Gimnazijos tarybai vadovauja pirmininkas. Pirmininką iš tėvų (globėjų, rūpintojų) ir mokytojų atstovų renka ir atšaukia Gimnazijos tarybos nariai slaptu balsavimu pirmojo posėdžio metu.

15. Gimnazijos tarybos narį gali atšaukti jį išrinkusi institucija. Į atšaukto nario vietą išrenkamas naujas narys.

16. Gimnazijos tarybos dokumentus pagal dokumentacijos planą ir dokumentų valdymo taisykles tvarko Gimnazijos tarybos sekretorius, išrenkamas iš Gimnazijos tarybos narių atviru balsavimu balsų dauguma pirmojo posėdžio metu.

17. Gimnazijos tarybos posėdis yra teisėtas, jei jame dalyvauja 2/3 narių. Nutarimai priimami posėdyje dalyvaujančiųjų balsų dauguma.

18. Gimnazijos tarybos posėdį šaukia pirmininkas savo iniciatyva arba Gimnazijos tarybos nutarimu. Gimnazijos tarybos posėdį gali inicijuoti Gimnazijos vadovai (direktorius, direktorės pavaduotoja ugdymui).

19. Gimnazijos tarybos posėdžiai šaukiami ne rečiau kaip 3 kartus per metus.

20. Į Gimnazijos tarybos posėdžius gali būti kviečiami kitų Gimnazijos savivaldos institucijų atstovai, Gimnazijos vadovai, mokytojai, ugdytinių tėvai (globėjai, rūpintojai) ir kiti asmenys.

II. SKYRIUS

GIMNAZIJOS TARYBOS FUNKCIJOS

21. Gimnazijos taryba atlieka šias funkcijas:

21.1. Nustato Gimnazijos veiklos perspektyvas, pagrindines veiklos kryptis, ugdymo ir mokymo organizavimo tvarką;

21.2. Pritaria Gimnazijos metų veiklos planui, strateginiam planui, įsivertinimo modeliui ir įsivertinimo rezultatams, Gimnazijos darbo tvarkos taisyklėms, ugdymo planui, Gimnazijos, Mokytojų tarybų ir Mokinių savivaldos Seimo nuostatams;

21.3. Inicijuoja Gimnazijos bendruomenės ir visuomenės bendradarbiavimą, telkia Gimnazijos bendruomenę Gimnazijos uždaviniams spręsti, ugdo ir plėtoja Gimnazijos kultūrą;

21.4. Vertina Gimnazijos vadovų veiklą, pareikšdama nuomonę apie vadovų ketinimus atestuotis;

21.5. Skiria tėvų atstovus į Gimnazijos mokytojų ir pagalbos mokiniui specialistų (išskyrus psichologus) atestavimo komisiją;

21.6. Teikia siūlymus dėl Gimnazijos darbo tobulinimo, saugių darbo, mokinių ugdymo ir globos sąlygų sudarymo, talkina formuojant Gimnazijos materialinius ir intelektinius išteklius;

21.7. Svarsto ir teikia siūlymus dėl nebiudžetinių lėšų paskirstymo ir panaudojimo;

21.8. Mokytojų tarybos teikimu svarstomokinių šalinimo iš Gimnazijos klausimus;

21.9. Skatina demokratinių santykių formavimąsi Gimnazijoje, inicijuoja Gimnazijos, šeimos ir visuomenės bendradarbiavimą, analizuoja bendradarbiavimo galimybes ir patirtį, inicijuoja naujas jo formas, teikia siūlymus Gimnazijos vadovams;

21.10. Sprendžia kitus klausimus, kurie nepriskiriami kitų Gimnazijos savivaldos institucijų ar Gimnazijos vadovų kompetencijai.

III. SKYRIUS

GIMNAZIJOS TARYBOS TEISĖS IR PAREIGOS

22. Gimnazijos tarybos nariai privalo dalyvauti Gimnazijos tarybos posėdžiuose.

23. Gimnazijos tarybos nariai turi teisę gauti visą informaciją apie Gimnazijos veiklą.

24. Gimnazijos taryba gali sustabdyti kitų Gimnazijos savivaldos institucijų sprendimų įgyvendinimą, kol jų teisingumą ir teisėtumą ištirs kompetentingos institucijos.

**IV. SKYRIUS**

**BAIGIAMOSIOS NUOSTATOS**

25. Gimnazijos taryba už savo veiklą atsiskaito kartą per metus, skelbdama informaciją bendruomenės nariams Gimnazijos interneto svetainėje ir elektroniniame dienyne, o baigiantis kadencijai – mokinių tėvų atstovų susirinkimui.

26. Gimnazijos tarybos atsiskaitymo formą nustato Gimnazijos taryba.

27. Gimnazijos taryba paleidžiama:

27.1. Reikalaujant 2/3 Gimnazijos tarybos narių;

27.2. Į tris posėdžius iš eilės nesusirinkus 2/3 jos narių;

27.3. Likviduojant Gimnaziją.

PRITARTA

Trakų gimnazijos tarybos

posėdžio 2017 m. gruodžio 28 d.

protokolu Nr.